Document ID: 32003R0909

Κανονισμός (ΕΚ) αριθ. 909/2003 της Επιτροπής
της 23ης Μαΐου 2003
για την τροποποίηση του κανονισμού (EΚ) αριθ. 1693/2002 όσον αφορά την καταγραφή των εισαγωγών ορισμένων εξαρτημάτων σωληνώσεων από ελατό χυτοσίδηρο που παράγονται από έναν αργεντινό παραγωγό-εξαγωγέα
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας(1), όπως τροποποιήθηκε τελευταία από τον κανονισμό (ΕΚ) αριθ. 1972/2000(2), και ιδίως τα άρθρα 13 και 14,
Ύστερα από διαβουλεύσεις με τη συμβουλευτική επιτροπή,
Εκτιμώντας τα ακόλουθα:
Α. ΔΙΑΔΙΚΑΣΙΑ
(1) Με τον κανονισμό (ΕΚ) αριθ. 1784/2000(3) (οριστικός κανονισμός), το Συμβούλιο επέβαλε δασμό αντιντάμπινγκ 34,8 % επί των εισαγωγών εξαρτημάτων σωληνώσεων από ελατό χυτοσίδηρο με σπείρωμα καταγωγής Βραζιλίας.
(2) Στις 12 Αυγούστου 2002 η Επιτροπή έλαβε αίτηση, δυνάμει του άρθρου 13 παράγραφος 3 του κανονισμού (ΕΚ) αριθ. 384/96 (βασικός κανονισμός), από την επιτροπή άμυνας του κλάδου παραγωγής εξαρτημάτων σωληνώσεων από ελατό χυτοσίδηρο της Ευρωπαϊκής Ένωσης. Στην αίτηση προβάλλεται ο ισχυρισμός ότι υπήρξε καταστρατήγηση των δασμών αντιντάμπινγκ που είχαν επιβληθεί με τον οριστικό κανονισμό στις εισαγωγές εξαρτημάτων σωληνώσεων από ελατό χυτοσίδηρο καταγωγής Βραζιλίας. Σύμφωνα με την αίτηση, η καταστρατήγηση συνίστατο στη μεταφόρτωση εξαρτημάτων σωληνώσεων από ελατό χυτοσίδηρο καταγωγής Βραζιλίας μέσω Αργεντινής προς την Κοινότητα. Η εν λόγω αίτηση υπεβλήθη για λογαριασμό των παραγωγών που αντιπροσωπεύουν το μεγαλύτερο μέρος της κοινοτικής παραγωγής εξαρτημάτων σωληνώσεων από ελατό χυτοσίδηρο και περιείχε επαρκή αποδεικτικά στοιχεία σχετικά με τους παράγοντες οι οποίοι απαριθμούνται στο άρθρο 13 παράγραφος 1 του βασικού κανονισμού.
(3) Η Επιτροπή κίνησε διαδικασία έρευνας σχετικά με την προβαλλόμενη καταστρατήγηση με τον κανονισμό (ΕΚ) αριθ. 1693/2002 της 25ης Σεπτεμβρίου 2002(4) (κανονισμός για έναρξη έρευνας).
(4) Δυνάμει του άρθρου 13 παράγραφος 3 και του άρθρου 14 παράγραφος 5 του βασικού κανονισμού, το άρθρο 2 του κανονισμού για έναρξη έρευνας καλεί τις τελωνειακές αρχές να καταγράφουν τις εισαγωγές εξαρτημάτων σωληνώσεων από ελατό χυτοσίδηρο που μεταφορτώνονται μέσω Αργεντινής, είτε δηλώνονται ως καταγωγής Αργεντινής είτε όχι, από τις 26 Σεπτεμβρίου 2002.
(5) Το άρθρο 2 παράγραφος 3 του κανονισμού για έναρξη έρευνας προβλέπει ότι οι εισαγωγές απαλλάσσονται από την υποχρέωση καταγραφής αν δεν έχει διαπιστωθεί καταστρατήγηση των δασμών αντιντάμπινγκ εκ μέρους των εξαγωγέων που υπέβαλαν σχετική αίτηση απαλλαγής.
Β. ΑΙΤΗΣΕΙΣ ΑΠΑΛΛΑΓΗΣ
(6) Εντός των προθεσμιών που καθορίζονται στο άρθρο 3 του κανονισμού για έναρξη έρευνας, η Επιτροπή έλαβε από τον παραγωγό-εξαγωγέα DEMA SA, San Justo, Μπουένος Άιρες, αίτηση απαλλαγής από την υποχρέωση καταγραφής και τα σχετικά μέτρα.
(7) Το Δεκέμβριο του 2002, ένα μήνα μετά τη λήξη της προθεσμίας παραλαβής των απαντήσεων στο σχετικό ερωτηματολόγιο, η Επιτροπή έλαβε παρατηρήσεις που υπεβλήθησαν εξ ονόματος της εταιρείας Industrias Aguila Blanca SA (Αργεντινή), η οποία, σύμφωνα με τους ισχυρισμούς της, αποτελούσε παραγωγό εξαρτημάτων σωληνώσεων από ελατό χυτοσίδηρο στην Αργεντινή. Οι παρατηρήσεις περιείχαν αίτηση της εν λόγω εταιρείας να θεωρηθεί ως ενδιαφερόμενο μέρος κατά την έρευνα καθώς και αίτηση απαλλαγής από την επέκταση των μέτρων. Δεδομένου ότι οι παρατηρήσεις υπεβλήθησαν σε ένα πολύ προχωρημένο στάδιο της έρευνας και πολύ μετά τη λήξη της προθεσμίας που ορίζει το άρθρο 3 του κανονισμού για έναρξη έρευνας και, επιπλέον, δεδομένου ότι θα απαιτούσαν περαιτέρω επεξηγήσεις και επαληθεύσεις, η εταιρεία ενημερώθηκε ότι δεν μπορούσε να θεωρηθεί ότι συνεργάστηκε στην έρευνα. Έτσι, η εταιρεία ενημερώθηκε ότι τα σχετικά συμπεράσματα έπρεπε να συναχθούν με βάση τα διαθέσιμα στοιχεία, σύμφωνα με το άρθρο 18 παράγραφος 1 του βασικού κανονισμού.
(8) Στο στάδιο αυτό, οποιαδήποτε απόφαση σχετικά με τους εξαγωγείς περιορίζεται στην απαλλαγή από την υποχρέωση καταγραφής. Αν το Συμβούλιο εκδώσει εν συνεχεία κανονισμό για την επέκταση των μέτρων αντιντάμπινγκ, δυνάμει του άρθρου 13 του βασικού κανονισμού, είναι δυνατό να αποφασίσει και για την απαλλαγή ορισμένων εξαγωγέων από την επέκταση των μέτρων.
Γ. ΠΕΡΙΟΔΟΣ ΕΡΕΥΝΑΣ
(9) Η περίοδος έρευνας κάλυψε την περίοδο από την 1η Ιουλίου 2001 έως τις 30 Ιουνίου 2002. Τα σχετικά στοιχεία συγκεντρώθηκαν από το 1998 έως την περίοδο έρευνας, προκειμένου να εκτιμηθεί η μεταβολή του τρόπου διεξαγωγής των εμπορικών συναλλαγών.
Δ. ΣΥΜΠΕΡΑΣΜΑΤΑ ΣΧΕΤΙΚΑ ΜΕ ΤΗ DEMA SA
(10) Η εταιρεία DEMA SA απάντησε στο ερωτηματολόγιο που εστάλη από την Επιτροπή κατά την έρευνα. Η Επιτροπή προέβη σε επιτόπιο έλεγχο στις εγκαταστάσεις της εταιρείας DEMA SA.
(11) Σημειώνεται ότι, κατά τη διάρκεια της περιόδου έρευνας, η DEMA SA εξήγαγε μόνο ένα εμπορευματοκιβώτιο προς την Κοινότητα. Καμία άλλη εξαγωγή δεν πραγματοποιήθηκε προς την Κοινότητα κατά τη διάρκεια της περιόδου έρευνας ούτε κατά την περίοδο για την οποία συγκεντρώθηκαν τα σχετικά στοιχεία. Η μόνη εξαγωγή πριν από εκείνη που πραγματοποιήθηκε κατά τη διάρκεια της περιόδου έρευνας ανάγεται στο 1992. Ως εκ τούτου, δεν υπήρξε σαφής τρόπος διεξαγωγής των εμπορικών συναλλαγών προ και μετά την επιβολή των μέτρων έναντι των εξαγωγών της Βραζιλίας προς την Κοινότητα, ώστε να παρατηρηθεί κάποια μεταβολή σε αυτόν. Επιπλέον, διαπιστώθηκε ότι η DEMA SA αποτελεί παραγωγό και εξαγωγέα εξαρτημάτων σωληνώσεων από ελατό χυτοσίδηρο και διαθέτει εγκαταστάσεις παραγωγής για το σύνολο της παραγωγικής διαδικασίας του υπό εξέταση προϊόντος. Πωλεί μόνο τη δική της παραγωγή και ποτέ δεν αγόρασε εξαρτήματα σωληνώσεων από ελατό χυτοσίδηρο κατά τη διάρκεια της περιόδου έρευνας. Επομένως, θεωρείται ότι η DEMA SA απέδειξε, ικανοποιητικά κατά την Επιτροπή, ότι δεν καταστρατήγησε τα μέτρα που επεβλήθησαν στα εξαρτήματα σωληνώσεων από ελατό χυτοσίδηρο καταγωγής Βραζιλίας.
(12) Με βάση τα ανωτέρω συμπεράσματα πρέπει να σταματήσει η καταγραφή των εισαγωγών των εξαρτημάτων σωληνώσεων από ελατό χυτοσίδηρο, που μεταφορτώνονται μέσω Αργεντινής και παράγονται από την DEMA SA.
(13) Κατά συνέπεια, η Επιτροπή κρίνει σκόπιμο να τροποποιήσει τον κανονισμό για έναρξη έρευνας, όσον αφορά την καταγραφή των εισαγωγών εξαρτημάτων σωληνώσεων από ελατό χυτοσίδηρο που μεταφορτώνονται μέσω Αργεντινής (είτε δηλώνονται ως καταγωγής Αργεντινής είτε όχι).
(14) Ο παρών κανονισμός βασίζεται στα συμπεράσματα που αφορούν ειδικά την DEMA SA και δεν προδικάζει τυχόν απόφαση του Συμβουλίου για επέκταση των ισχυόντων μέτρων αντιντάμπινγκ για τα εξαρτήματα σωληνώσεων από ελατό χυτοσίδηρο καταγωγής Βραζιλίας στα ίδια προϊόντα που μεταφορτώνονται μέσω Αργεντινής (είτε δηλώνονται ως καταγωγής Αργεντινής είτε όχι).
(15) Τα ενδιαφερόμενα μέρη ενημερώθηκαν για τα ουσιώδη πραγματικά περιστατικά και τις εκτιμήσεις βάσει των οποίων η Επιτροπή σκόπευε να θέσει τέλος στην καταγραφή των εισαγωγών εξαρτημάτων σωληνώσεων από ελατό χυτοσίδηρο που παράγονται από την DEMA SA και τους δόθηκε η δυνατότητα να διατυπώσουν τις παρατηρήσεις τους. Δεν ελήφθησαν παρατηρήσεις,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 2 του κανονισμού (ΕΚ) αριθ. 1693/2002 προστίθεται η ακόλουθη παράγραφος:
"4. Ανεξαρτήτως της παραγράφου 1, οι εισαγωγές των προϊόντων που αναφέρονται στο άρθρο 1 και τα οποία παράγονται από τις ακόλουθες εταιρείες δεν υπόκεινται σε καταγραφή:
ΘΕΣΗ ΠΙΝΑΚΑ "
Άρθρο 2
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 23 Μαΐου 2003.

Labels: 3
1
4
18